212. brdska brigada
212. brdska brigada je vojna jedinica koja je tokom rata u Bosni i Hercegovini djelovala u sastavu Drugog korpusa Armije RBiH. Ulazila je u sastav Operativne grupe 1 – Bosanska Posavina, a od marta 1995. 21. divizije. Na području Srebrenika su u aprilu i maju 1992. formirane jedinice: Lovačko-izviđačka jedinica, Manevarska jedinica MUP-a i Općinski štab TO sa Protivdiverzantskim vodom i Odredom TO, koji se sastojao od dvije čete. Formirane su i čete u Srebreniku, Donjoj Špionici, Srednjoj Špionici, Rapatnici, Sladni, Dubokom Potoku, Tinji, Podorašju i Babunovićima, kao i vodovi u Breziku, Gornjim Hrgovima, Crvenom Brdu i Straži. Brigada je formirana kao 21. pješadijska 1. septembra 1992. po naređenju Generalštaba i Okružnog štaba TO Tuzla. Nastankon 21. divizije u martu 1995, preimenovana je u 212. brdsku brigadu. Zona odgovornosti brigade bilo je područje općine Srebrenik, kao i ratište u Posavini. Svi značajniji uspjesi brigade vezani su za ova područja. Kroz dvije srebreničke brigade (212. i 211. oslobodilačku), prošlo je preko 8.000 boraca. Poginulo je 210, a ranjeno 813 boraca. Pet pripadnika brigade dobilo je najviše ratno priznanje, Zlatni ljiljan.